《莺啼序》
清代·项鸿祚

晴窗峭寒骤减，掩荼蘼翠户。晓阴薄、步屧前廊，渐觉芳讯迟暮。

阴栏见、将雏燕老，榆烟漠漠莺啼树。黯离怀，衫袂东风，乍沾飞絮。

最忆西泠，画舫载酒，倚垂杨绿雾。钿波映、堤上宫眉，锦鳞曾寄情素。

任人闲、愁深似海，尽销入、檀牙金缕。趁斜阳，轻棹归来，不惊鸥鹭。

评花小榭，待月虚帘，总未经雁旅。何况有，粉围香陈，漏永灯烬，捣梦生云，碾春成雨。

京绡半臂，吴绫双枕，如今都是销魂处。悔无端、短楫秋江渡。

旗亭怅望，天涯草又青青，采壁泪满尘土。

鹃催碧暗，蝶怨红稀，叹客衣换苎。但想像鸦头睡袜，鹊尾薰炉，冷落琼台，醉歌醒舞。

思量觅寄，同心栀子，知君应更憔悴苦。莫凄凉、长傍秦筝柱。

新词自摺筠笺，暝写晨吟，阿环嚏否？

作者简介：项鸿祚（1798～1835）清代词人。原名继章，后改名廷纪，字莲生。钱塘（今浙江杭州）人。道光十二年（1832）举人，两应进士试不第，穷愁而卒，年仅三十八岁。家世业盐筴，巨富，至君渐落。鸿祚一生，大似纳兰性德。他与龚自珍同时为“西湖双杰”。其词多表现抑郁、感伤之情，著有《忆云词甲乙丙丁稿》4卷，《补遗》1卷，有光绪癸巳钱塘榆园丛刻本。